Za a soke Gasar Europa - BBC Hausa - Wasanni
Za a soke Gasar Europa
An sabunta: 28 ga Nuwamba, 2012 - An wallafa a 20:09 GMT
Hukumar Kwallon Kafa ta Turai, UEFA, na tunanin soke Gasar Europa da kuma fadada Gasar Cin Kofin Zakarun Turai ta kunshi kungiyoyi sittin da hudu a maimakon talatin da biyu.
Shugaban UEFA, Michel Platini, ya shaidawa jaridar Ouest-France cewa: "Muna tattauna hakan. Za mu yanke shawara a 2014; amma ba abin da aka zartar tukunna".
Hakan dai na nufin kungiyoyin kwallon kafa na Ingila bakwai da na Scotland biyar ka iya shiga gasar a matakin share fage.
Hukumar ta UEFA tana tunanin sauya fasalin dukkanin gasar Turai ne daga 2015.
Platini ya kara da cewa: "Yanzu haka ana muhawara don fayyace irin fasalin da dukkanin gasar Turai za su dauka a tsakanin 2015 da 2018".
Idan aka fadada gasar ta Zakarun Turai ta kunshi kungiyoyi sittin da hudu, to kungiyoyin Ingila bakwai za su iya shiga a maimakon hudun da ke shiga yanzu haka, kuma yawan kungiyoyin Scotland a gasar ka iya karuwa zuwa biyar a maimakon biyun da ke shiga yanzu.
Wadansu dai na sukar lamirin Gasar Europa tun bayan da ta maye gurbin Gasar Cin Kofin UEFA a shekarar 2009, amma kuma Gasar Cin Kofin Zakarun Turai ta fi ta shahara.
A makon da ya gabata kocin Newcastle Alan Pardew ya ce Gasar Europa ta fi Gasar Zakarun Turai wuyar sha'ani saboda wasanninta sun fi yawa kuma a daren Alhamis.
Sai dai duk da haka kocin Tottenham Andre Villas-Boas—wanda ya yi nasarar lashe Gasar a 2011—ya ce ya kasa fahimtar dalilin da ya sa ake yi mata kallon gwale-gwale a Ingila.
Uefa ta sanya takunkumi a kan kulob-kulob 23
Celtic ba za ta daukaka kara kan Uefa ba
13 Disamba, 2011
13 Nuwamba, 2011